DStv: Jy kies dalk binnekort selfArgieffoto DStv ondersoek die moontlikheid dat intekenare binnekort self die kanale kan kies waarvoor hulle wil betaal. Yolisa Phahle, uitvoerende hoof van M-Net, het in ŉ onderhoud met Bruce Whitfield van The Money Show, gesê die maatskappy ontvang al hoe meer versoeke van die publiek om self te kan kies watter kanale hulle wil hê. Intekenare is nie tevrede met die verskillende pakkette wat DStv tans beskikbaar stel nie. Volgens Phahle het diensverskaffers soos Netflix en Amazon en die internet die hele televisiebedryf ontwrig en gebruikers het nou baie meer opsies om van te kies. “Betaalkanale moet baie hard werk om aan die voorpunt te bly, omdat gebruikers soveel keuses het,” het sy gesê. Phahle het verduidelik dat diensverskaffers soos Netflix, waar gebruikers presies kan kies waarna hy of sy wil kyk, die publiek as individue beskou en só kan hanteer. “Hulle kan presies uit jou programkeuses jou voorkeure aflei en jou dan in kennis stel wanneer ŉ nuwe program beskikbaar is waarvan jy moontlik sal hou. DStv wil mense ook meer as individue hanteer,” het sy verduidelik. Volgens haar het DStv se Explora met sy “Catch Up”-funksie baie gedoen vir intekenare wat nie ŉ lineêre programskedule wil volg nie. “Die onus berus op M-Net om aan intekenare te verskaf wat hulle tevrede sal stel.” Op ŉ vraag wanneer DStv intekenare gaan toelaat om self ŉ pakket van kanale saam te stel, het sy bevestig die maatskappy stel ondersoek in. “Die uitdaging is egter om te bepaal of mense nie dalk meer gaan betaal vir drie kanale as wat hulle tans vir 100 kanale betaal nie,” het sy verduidelik. “Maar as mense wil betaal vir dit waarna hulle wil kyk, dan is dit ons verantwoordelikheid om te probeer kyk hoe ons aan dié behoefte kan voldoen.” Phahle het bygevoeg advertensies is steeds belangrik, maar dat die maatskappy nie dieselfde geld sal verdien indien daar nie meer advertensiebreuke is nie. “Dit is ŉ probleem waarmee betaalkanale wêreldwyd worstel. Wêreldwyd moet ons die wiel herontwerp.” Luister na die volledige onderhoud.